Telnjasjka er en stripete sjømannstrøye og et ikonisk uniformsplagg båret av marinesoldater og andre i Det russiske keiserriket, Sovjetunionen og dagens Russland.
**Telnjasjka** (med kyrilliske bokstaver *тельняшка*) er det russiske navnet på en type stripete undertrøye. Plagget har lange tradisjoner som uniformsplagg for russiske marine- og elitesoldater, og har blitt et velkjent symbol på maskulinitet i Russland. Trøya er laget av bomull og har lange eller ingen ermer. Den er hvit med smale tverrstriper i farger som viser våpengreinen troppene tilhører. En kan også kjøpe telnjasjkaer til sivil bruk.

Historikk og bruk
-----------------

Matrosdresser i Den keiserlige russiske marine omkring 1901. Istedenfor skjorte bærer sjøfolka telnjasjka, stripete sjømannstrøye etter fransk forbilde.
Russiske grensevakter i telnjasjkaer med grønne striper og uten ermer feirer «grensevaktdagen» (*День Пограничника*) i Moskva i 2004. Foto: Alexander Polyakov, RIA Novosti 
Stripete sjømannstrøyer var opprinnelig typisk for matroser fra Bretagne i Frankrike. Stripene skulle sørge for bedre synlighet dersom en falt i vannet og måtte reddes, men hadde også en symbolsk betydning. I 1858 ble plagget reglementert uniformstrøye for matroser i hele Den franske marinen og i andre halvdel av 1800-tallet også i flere andre lands sjøforsvar. Bruken av det praktiske strikkeplagget bredte seg dessuten til sivile sjømenn og andre kroppsarbeidere. På 1930- og 1960-tallet ble stripete sjømannstrøyer, som ble kalt *marinière* eller *matelot* («sjømann») på fransk, et moteplagg i visse miljøer, på engelsk ofte under betegnelsen *Breton stripes* («striper fra Bretagne»).

Telnjasjka ble innført i Den keiserlige russiske marine i 1874. Etter den russiske revolusjonen ble uniformsplagget beholdt også i Den sovjetiske marine. Sjømannsplagget ble overtatt av marinejegerne da de ble etablert som styrker under andre verdenskrig. Lyseblå beret og telnjsjka-striper er kjennetegn for russiske fallskjermjegere. De kan kalles «(himmel)blå bereter» (*голубой берет, goluboj beret*) på russisk.

Sjømannstrøyer brukes istedenfor skjorte under matrosdresser og jakker som er åpne i halsen og dermed gjør plagget til en synlig del av uniformen.

### Fargesymbolikk

  

Fargen på stripene på telnjasjkaene viser hvilken våpenart troppene tilhører.

* Svart («havdypet») – ubåtmannskaper
* Mørk blå («hav») – marine og marineinfanteri
* Lys blå («himmel») – fallskjermjegere i Russlands luftbårne styrker (VDV, *Vozdushno-Desantnye Vojska*) og spesialstyrker som Spetsnaz
* Lys grønn («skog») – grensevakter
* Rød («flaggrød») – politimilits i OMON og andre

* Russiske matroser i Den baltiske flåten 1943. Soldatene har stripete sjømannstrøyer under matrosdressene.Russiske matroser i Den baltiske flåten 1943. Soldatene har stripete sjømannstrøyer under matrosdressene.
* Sovjetiske spesialstyrker (Spetsnaz) under den afghansk-sovjetiske krig 1988Sovjetiske spesialstyrker (Spetsnaz) under den afghansk-sovjetiske krig 1988
* Russere poserer i lysblå bereter og stripete singleter under «Fallskjermjegerdagen» (День воздушно-десантных войск) i Moskva 2013Russere poserer i lysblå bereter og stripete singleter under «Fallskjermjegerdagen» (*День воздушно-десантных войск*) i Moskva 2013

Se også
-------

* Gymnasterka, russisk uniformsbluse

Referanser
----------

1. ↑  «wikifashion.com om *Breton stripes*». Arkivert fra originalen 2. mai 2014. Besøkt 30. april 2014.

Eksterne lenker
---------------

* (en) Telnyashkas – kategori av bilder, video eller lyd på Commons Rediger på Wikidata